Bekerel
Bekerel (simbol: Bq) jeste izvedena jedinica SI sistema za radioaktivnost. Jedan bekerel je definiran kao aktivnost određene količine radioaktivnog materijala u kojem se desi jedan raspad jezgra atoma u jednoj sekundi. Prema tome, bekerel je ekvivalent za recipročnu (inverznu) sekundu, s−1. Jedinica je dobila ime po Henriju Becquerelu, naučniku koji je 1903. zajedno sa parom Curie (Pierre i Marie) dobio Nobelovu nagradu za fiziku za njihov rad na otkriću radioaktivnosti. Jedinica bekerel je uvrštena u međunarodni SI sistem na 15. zasjedanju Generalne konferencije za tegove i mjere 1975. kao izvedena jedinica SI sistema sa posebnim imenom. U literaturi i svakodnevnoj upotrebi bekerel se gotovo bez izuzetka koristi uz prefikse (najčešće kilo, mega, giga i tera).